Kambe Ukukhetha uMnu. Constantino Chiwenga Ukukhokhela Ikhomidi Yokwehlisa Intengo Ezitolo Kuzanceda?
Intengo yempahla yezikolo, ama uniform, ikhwele okuphindiweyo kumalanga malutshwana asanda kwedlula. Lentengo yemphahla ezitolo egoqela ukudla lokunye iqhubeka ikhuphuka nsuku zonke.
WASHINGTON DC — Kambe ukukhetha umsekeli kaMongameli, uMnu. Constantino Chiwenga ukuthi akhokheleikhomidi ezacubungula ukukhwela mahlayana kwentengo yempahla ezitolo kuzaphathisa na? Idale elimqoka lebandla leZanu PF, ele politburo, likhethe uChiwenga ukuthi akhokhele ikhomidi ezacubungula imbangela yokukhwela mahlayana kwempahla okuqale ngenyanga ka Lwezi elenhloso yokudinga isisombululo. Intengo yempahla yezikolo, ama uniform, ikhwele okuphindiweyo kumalanga malutshwana asanda kwedlula. Lentengo yemphahla ezitolo egoqela ukudla lokunye iqhubeka ikhuphuka nsuku zonke. Iphephandaba le  lithi isikhulumeli sebandla le Zanu PF, uMnu. Simon Khaya Moyo uthi balobufakazi bokuthi bakhona abakhweza intengo mahlayana bejonge ukugenqula uhulumende. Leliphendaba lithi njalo umphathintambo wezenotho yelizwe lukuthuthukiswa kwenotho yabensundu, uMnu. Mike Bimha ubikwa esole imbiko ethulwa enkundleni zokuxhumana ebangela ukukhwela kwentengo yempahla. Uhulumende ukhanya ephitshekile ngokudinga amacebo azahlenga ilizwe okubangele ukuthi umonameli Emmerson Mnangagwa aye kwele South Africa ukuyakhulumisana leziphathamandla zalelolizwe ukuthi ele Zimbabwe livunyelwe ukusebenzisa imali yohlobo lwe Rand njengamanye amazwe afana le Namibia le Swaziland. UChris Gande weStudio Seven uxoxe lengcwethi ecubungula ezomnotho welizwe, uMnu. Masimba Kuchera waqala ngokumbuza ukuthi ubona ukusetshenziswa kwe Randa kungaqeda udubo kwezomnotho welizwe na? “Kuzakwena ukuthi udubo lube nganeno ngoba okunengi esikuthengayo sikuthenga eSouth Africa impahla ezifika 60 perecent okuzakwenza sithenge nge currency estable, icurrency etholakala lula,” kutsho uKuchera.